Document ID: /roh_data/filtered/fineweb-2-filterrobots_roh.jsonl.gz/57307

Il Cussegl dals chantuns ha approvà il preventiv da la Confederaziun per l'auter onn. Quai be cun pitschnas midadas envers il sboz dal Cussegl federal. Tar expensas da bun 80,7 milliardas francs, fa quest quint in deficit da 2 milliardas.
Il deficit sa resulta perquai ch'i vegn vinavant finanzià numerusas mesiras da pandemia. Malgrà quai ha il Cussegl dals chantuns sco emprim cussegl però decis dapli expensas.
Tranter auter duai dar:
- 233 milliuns francs supplementars per l'infrastructura da viafier
- 8 milliuns dapli per purs da latg
- 7 milliuns dapli per la cultivaziun da ravas da zutger
- 5,6 milliuns dapli per il program «Energia Svizra»
- 1,24 milliuns dapli per dus projects da MeteoSvizra
- 660'000 francs dapli per in post d'annunzia per unfrendas da mulestas en il sport
Cumpensar vul il Cussegl dals chantuns sias extradas cun spargnar tar il persunal sur tut ils departaments, quai duai purtar 21 milliuns francs. Dentant cumpensescha el uschia be per part sias expensas supplementaras. Uschia custass la proposta dal Cussegl dals chantuns anc adina 235 milliuns dapli che la proposta dal Cussegl federal.
Vegn vitiers che cun questas expensas surpassass la Confederaziun il frain da custs. Perquai vul la Chombra pitschna metter las expensas en connex cun corona, per il traffic da trens sin la glista per expensas extraordinarias.